1.  ปัจจัยความเสี่ยง

1.1 ความเสี่ยงจากการที่บริษัทฯ อาจมีความขัดแย้งทางผลประโยชน์กับธุรกิจของปตท.

บริษัท ปตท. จำกัด (มหาชน) ("ปตท.") เป็นรัฐวิสาหกิจและเป็นผู้ผลิตและจำหน่ายก๊าซธรรมชาติ
ผลิตภัณฑ์ปิโตรเลียมและปิโตรเคมีรายใหญ่ที่สุดในประเทศไทย รวมทั้งเป็นผู้ถือหุ้นรายใหญ่ของบริษัทฯ
ในสัดส่วนร้อยละ 31.5 ปตท.จึงสามารถควบคุมการบริหารจัดการของบริษัทฯ ได้
นอกจากนั้นองค์กรของรัฐบาลซึ่งถือหุ้นรวมกันคิดเป็นร้อยละ 30 โดยอ้อมผ่านธนาคารออมสิน
กองทุนบำเหน็จบำนาญข้าราชการ และกองทุนรวมวายุภักษ์หนึ่ง
ทำให้รัฐบาลอาจมีอำนาจควบคุมหรือมีอิทธิพลต่อบริษัทฯ ที่จะให้บริษัทฯ ดำเนินการใดๆ
เพื่อให้เป็นไปตามนโยบายทางเศรษฐกิจและสังคมของประเทศ
ซึ่งการดำเนินการดังกล่าวอาจมิได้เป็นไปเพื่อประโยชน์สูงสุดของผู้ถือหุ้นหรือของบริษัทฯ

อย่างไรก็ตาม บริษัทฯ มีนโยบายมุ่งเน้นการสร้างประโยชน์สูงสุดให้แก่ผู้ถือหุ้น
โดยคำนึงถึงผู้ที่มีส่วนได้ส่วนเสียโดยรวม การดำเนินธุรกรรมของบริษัทฯ
มีความโปร่งใสและสามารถตรวจสอบได้ ในกรณีที่มีรายการระหว่างเกิดขึ้น บริษัทฯ
มีนโยบายที่ชัดเจนในการพิจารณาความขัดแย้งของผลประโยชน์อย่างรอบครอบด้วยความซื่อสัตย์สุจริต
มีเหตุผลและเป็นอิสระ ภายใต้กรอบจริยธรรมที่ดี โดยบริษัทฯ
ได้ปฏิบัติตามประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกันอย่างเคร่งครัด

1.2 ความเสี่ยงเกี่ยวกับคดีความ

บริษัทฯ มีความเสี่ยงเกี่ยวคดีความ ซึ่งเป็นข้อพิพาททางกฏหมายระหว่างบริษัทฯ
และกลุ่มผู้บริหารชุดเดิม คือกลุ่มคุณประชัย เลี่ยวไพรัตน์
ซึ่งผลของคดีความอาจกระทบต่อโครงสร้างผู้ถือหุ้น การบริหารจัดการ
และกลยุทธ์ในการดำเนินธุรกิจของบริษัทฯ รายละเอียดของคดีความมีดังนี้

(1) คดีความเกี่ยวกับการฟ้องขอให้ศาลเพิกถอนมติที่ประชุมผู้ถือหุ้น

  กลุ่มผู้บริหารชุดเดิมได้ยื่นคำร้องต่อศาลจังหวัดระยองขอให้เพิกถอนมติที่ประชุมผู้ถือหุ้นเมื่อวันที่ 27
  เมษายน 2549 โดยอ้างว่าการประชุมผู้ถือหุ้นครั้งนี้ไม่ชอบด้วยกฎหมาย
  และเรียกค่าเสียหายจากคณะกรรมการบริษัทรวม 240 ล้านบาท
  ต่อมาศาลจังหวัดระยองมีคำสั่งจำหน่ายคดีของกลุ่มผู้บริหารชุดเดิม
  เนื่องจากคดีดังกล่าวมิได้อยู่ในเขตอำนาจศาลจังหวัดระยอง
  นายประชัยและพวกจึงได้เปลี่ยนไปร้องต่อศาลล้มละลายกลางขอให้ศาลเพิกถอนการประชุมผู้ถือหุ้นเมื่อวันที่
  27 เมษายน 2549 ปัจจุบันคดีอยู่ในระหว่างการพิจารณาของศาลล้มละลายกลาง
  โดยอยู่ในระหว่างชั้นไต่สวนมูลฟ้อง

(2) คดีความฟ้องขอให้เพิกถอนหรือยกเลิกสัญญาขายหุ้นในส่วนทุนเดิมและส่วนทุนใหม่

  คดีที่กลุ่มผู้บริหารชุดเดิมได้ยื่นคำร้องขอให้ศาลล้มละลายกลางเพิกถอนหรือยกเลิกสัญญาขายหุ้นในส่วนทุนเดิมและส่วนทุนใหม่
  โดยศาลล้มละลายกลางได้มีคำสั่งยกคำร้องดังกล่าว
  กลุ่มผู้บริหารชุดเดิมจึงยื่นอุทธรณ์เพื่อคัดค้านคำสั่งศาลล้มละลายกลางนี้เมื่อวันที่ 30 กันยายน
  2548 และผู้บริหารชุดใหม่ได้ยื่นแก้อุทธรณ์เมื่อวันที่ 11 สิงหาคม 2549
  ปัจจุบันคดีนี้อยู่ระหว่างการพิจารณาของศาลฎีกา

1.3 ความเสี่ยงเกี่ยวกับความผันผวนของราคาน้ำมันดิบ

เนื่องจากบริษัทฯ ซื้อน้ำมันดิบสำหรับกระบวนการกลั่น และขายผลิตภัณฑ์ปิโตรเลียมส่วนใหญ่
ในราคาที่กำหนดขึ้นจากราคาอ้างอิงของราคาผลิตภัณฑ์ปิโตรเลียมภายในประเทศและระหว่างประเทศ
ดังนั้น สถานะทางการเงินและผลประกอบการของบริษัทฯ
จึงได้รับอิทธิพลอย่างสูงจากราคาตลาดของน้ำมันดิบและผลิตภัณฑ์ปิโตรเลียมที่ได้จากการกลั่น
โดยราคาตลาดของน้ำมันดิบและผลิตภัณฑ์ปิโตรเลียมดังกล่าวขึ้นอยู่กับผลของอุปสงค์และอุปทานของทั้งในภูมิภาคและระหว่างประเทศ
ซึ่งอาจขึ้นลงตามการเปลี่ยนแปลงของสภาพและวัฏจักรทางเศรษฐกิจ ฤดูกาล และสภาวะอากาศ
ระดับการผลิตของทั้งภายในประเทศและระดับภูมิภาค และจากปัจจัยทางการเมือง
โดยเฉพาะในตะวันออกกลาง ซึ่งถือเป็นปกติสำหรับบริษัทที่ประกอบการในอุตสาหกรรมปิโตรเลียม

ความเปลี่ยนแปลงไม่แน่นอนของราคาน้ำมันดิบส่งผลต่อราคาของผลิตภัณฑ์ปิโตรเลียมของบริษัทฯ
โดยเฉพาะอย่างยิ่งแนฟทา ซึ่งเป็นวัตถุดิบที่ใช้ในการประกอบธุรกิจปิโตรเคมี ยิ่งไปกว่านั้น
การเพิ่มขึ้นของราคาน้ำมัน หรือในช่วงเวลาที่ราคาน้ำมันดิบที่ยังอยู่ในระดับสูงนั้น
อาจทำให้ความต้องการของผลิตภัณฑ์ปิโตรเลียมและปิโตรเคมีลดลง เหตุต่างๆ
ดังกล่าวอาจส่งผลกระทบกับสถานะทางการเงินหรือผลประกอบการของบริษัทฯ

1.4 ความเสี่ยงเกี่ยวกับถังน้ำมันบางส่วน ตั้งอยู่ในเขตพื้นที่ห้ามใช้ประโยชน์

ถังน้ำมันบางส่วนของบริษัทฯ ตั้งอยู่บนพื้นที่สีเหลือง (เขตชุมชนหนาแน่นน้อย) และพื้นที่สีเขียว
(เขตนันทนาการและรักษาสิ่งแวดล้อม) ของข้อกำหนดผังเมืองรวมระยอง
ซึ่งห้ามใช้ประโยชน์ที่ดินในเขตดังกล่าวเพื่อทำการก่อสร้างโรงงาน
หรือสถานที่เก็บน้ำมันเชื้อเพลิงและก๊าซ และพื้นที่บางส่วนเป็นแนวเวนคืนเพื่อก่อสร้างถนน 2 สาย
ปัจจุบัน บริษัทฯ อยู่ระหว่างดำเนินการเพื่อขอแก้ไขผังเมืองระยองบริเวณคลังน้ำมันของบริษัทฯ
จากพื้นที่สีเหลืองและสีเขียวให้เป็นพื้นที่สีม่วง (เขตอุตสาหกรรม) และขอแก้ไขร่างถนนทั้ง 2
สายออกจากบริเวณพื้นที่ดังกล่าว ซึ่งผลกระทบจากการไม่สามารถขอแก้ไขผังเมืองและการตัดถนน 2
สาย อาจส่งผลกระทบต่อการจัดเก็บน้ำมันของบริษัทฯ

1.5 ความเสี่ยงเกี่ยวกับความเสียหายที่เกิดจากวัตถุอันตรายและภัยธรรมชาติ

ในการดำเนินธุรกิจของบริษัทฯ นั้น บริษัทฯ
ต้องเผชิญกับความเสี่ยงในการดำเนินงานและความเสี่ยงด้านอื่นๆ
ที่มักเกิดขึ้นโดยทั่วไปกับอุตสาหกรรมการกลั่นและปิโตรเคมี การเก็บรักษา
และการขนส่งผลิตภัณฑ์ที่ติดไฟง่าย ตลอดจนวัตถุดิบ สินค้าและขยะของเสียที่ระเบิดได้และมีพิษ
ซึ่งบริษัทฯ อาจได้รับผลกระทบต่อความสามารถในการผลิต การทำกำไร
และการดำเนินงานโดยรวม หากเกิดความเสียหายใดๆ ตามความเสี่ยงดังกล่าวเกิดขึ้น ซึ่งรวมถึง
ความเสียหายต่างๆ ดังต่อไปนี้

-   การรั่วและการแตกร้าวของท่อส่ง

-   ไฟไหม้และระเบิด

-   ความขัดข้องของเครื่องจักร

-   เหตุต่อเนื่องจากการซ่อมแซมความเสียหาย (remediation complications)

-   การปล่อยสารอันตราย ก๊าซ หรือ สิ่งอื่นๆที่เสี่ยงต่อผลกระทบทางสิ่งแวดล้อม

-   การรั่วของถังเก็บน้ำมัน

-   การรั่วไหลของสารเคมี

-   สภาพอากาศที่เลวร้าย และภัยพิบัติทางธรรมชาติ

รายได้และกระแสเงินสดของบริษัทฯ
อาจได้รับผลกระทบในทางลบจากการหยุดชะงักและความขัดข้องในการดำเนินการของอุปกรณ์และเครื่องจักรที่ใช้ในการผลิตของบริษัทฯ
อันเนื่องมาจากความเสี่ยงที่กล่าวในข้างต้น นอกเหนือจากนั้น
ความเสี่ยงจากการดำเนินงานและความเสี่ยงอื่นๆ
อีกหลายกรณีอาจทำให้เกิดการบาดเจ็บและเสียชีวิต เกิดความเสียหายอย่างร้ายแรงต่อทรัพย์สิน
อุปกรณ์ หรือทำให้ทรัพย์สิน หรืออุปกรณ์ถูกทำลาย หรือก่อให้เกิดความเสียหายต่อสิ่งแวดล้อม
ซึ่งอาจทำให้บริษัทฯ ต้องหยุดพักการดำเนินการและต้องโทษทางแพ่งหรือทางอาญา

ทั้งนี้ บริษัทฯ ได้ทำประกันภัยสำหรับทรัพย์สินในโรงงาน
อย่างไรก็ตามความสูญเสียที่เกิดขึ้นหรือจำนวนเงินที่ต้องชดใช้อาจสูงกว่าจำนวนทุนประกันภัยที่ทำไว้ดังกล่าว
ซึ่งอาจส่งผลกระทบในทางลบต่อผลการดำเนินงานของบริษัทฯ นอกจากนั้น
กรมธรรม์ประกันภัยของบริษัทฯ มิได้ครอบคลุมถึงการชดใช้ค่าเบี้ยปรับ หรือการชำระเงินใดๆ
ที่บริษัทฯ ต้องชำระให้แก่รัฐบาลอันเนื่องมาจากความเสี่ยงเหล่านี้ อย่างไรก็ตาม ถึงแม้ว่าบริษัทฯ
เชื่อว่าจะยังไม่เคยมีการลงโทษเก็บค่าปรับในจำนวนมากๆ
สำหรับอุตสาหกรรมการกลั่นน้ำมันหรืออุตสาหกรรมปิโตรเคมีในประเทศไทยมาก่อน แต่บริษัทฯ
ก็ไม่อาจรับประกันได้ว่ารัฐบาลจะไม่ทำการเรียกเก็บค่าเบี้ยปรับในจำนวนที่สูงมากในอนาคต

1.6 ความเสี่ยงเกี่ยวกับการที่บริษัทฯ ต้องปฏิบัติตามกฎระเบียบเกี่ยวกับสิ่งแวดล้อม

ธุรกิจของบริษัทฯ เกี่ยวพันกับการจัดการ การผลิต
และการใช้สสารและสารประกอบที่อาจถือเป็นวัตถุมีพิษหรือเป็นอันตรายภายใต้คำนิยามของกฎหมายเกี่ยวกับสิ่งแวดล้อม
ซึ่งทำให้บริษัทฯ ต้องอยู่ภายใต้บังคับของกฎหมายและกฎระเบียบเกี่ยวกับสิ่งแวดล้อม
สุขภาพและความปลอดภัย ซึ่งครอบคลุมการปล่อยมลพิษทางอากาศ การปล่อยและบำบัดน้ำเสีย
การบริหารจัดการของเสียและการดำเนินงานอื่นๆ ของบริษัทฯ ทั้งนี้
กฎหมายและกฎระเบียบบางอย่างได้กำหนดให้หน่วยงานการผลิตของบริษัทฯ
ต้องได้รับอนุญาตสำหรับการดำเนินการ ซึ่งใบอนุญาตดังกล่าวต้องมีการต่ออายุหรือแก้ไขเปลี่ยนแปลง
โดยปกติกฎหมายเหล่านี้กำหนดค่าปรับเป็นจำนวนสูงและมีมาตรการบังคับทางอาญาถ้ามีการฝ่าฝืนกฎหมายและการฝ่าฝืนกฎหมายเหล่านี้อาจทำให้บริษัทฯ
ต้องถูกเพิกถอนใบอนุญาต และ/หรือ ถูกปิดหน่วยการผลิต
โดยกฎหมายหลายฉบับมีการกำหนดเกี่ยวกับการสอบสวนตรวจสอบและแก้ไขภาวะปนเปื้อน
ซึ่งอาจบังคับให้บริษัทฯ ต้องแบกรับภาระค่าใช้จ่ายเหล่านี้โดยไม่คำนึงถึงว่าบริษัทฯ
ได้กระทำผิดจริงหรือได้ปล่อยของเสียโดยถูกกฎหมายหรือเป็นเจ้าของสถานที่ที่ปล่อยของเสียหรือไม่

นอกจากนั้น บริษัทฯ
อาจต้องเผชิญกับการถูกกล่าวโทษว่าทำให้เกิดการบาดเจ็บหรือทำให้ทรัพย์สินเสียหาย
อันเนื่องมาจากสารเคมีหรือสารอันตรายในหน่วยการผลิต หรือสารเคมีที่บริษัทฯ ผลิต ควบคุม
หรือเป็นเจ้าของ ถึงแม้ว่าบริษัทฯ จะยังไม่เคยถูกกล่าวโทษหรือมีข้อเรียกร้องในลักษณะนี้ก็ตาม
การถูกกล่าวโทษหรือถูกเรียกค่าเสียหายดังกล่าวอาจส่งผลกระทบในทางลบอย่างมีนัยสำคัญต่อธุรกิจ
สถานะทางการเงิน ความสามารถในการทำกำไร หรือกระแสเงินสดของบริษัทฯ ในอนาคต

บริษัทฯ
มีค่าใช้จ่ายและต้นทุนในการประกอบการอย่างต่อเนื่องเพื่อการปฏิบัติตามกฎหมายและกฏระเบียบที่เกี่ยวกับสิ่งแวดล้อม
และความปลอดภัย นอกจากนี้ หากมีการประกาศใช้กฎหมายและกฎระเบียบใหม่ใดๆ ที่เข้มงวดขึ้น
หรือมีการกำหนดมาตรการแก้ไขสิ่งแวดล้อมใหม่ๆ ก็อาจทำให้บริษัทฯ
ต้องมีค่าใช้จ่ายเพิ่มหรือเกิดผลกระทบกับการผลิตหรือรายได้ของบริษัทฯ
ในลักษณะที่อาจก่อให้เกิดผลกระทบในทางลบต่อสถานะทางการเงินหรือผลการดำเนินงานของบริษัทฯ
ได้ ทั้งนี้ บริษัทฯ
ไม่อาจรับประกันได้ว่ากฎหมายและระเบียบที่ใช้บังคับอยู่ในปัจจุบันจะไม่ทำให้บริษัทฯ
ต้องรับภาระต้นทุนหรือค่าใช้จ่ายในการดำเนินการเป็นจำนวนเพิ่มขึ้นไปกว่าส่วนที่บริษัทฯ
สามารถคาดการณ์ได้ในปัจจุบัน
หรือการปรับปรุงเปลี่ยนแปลงกฎหมายและกฎระเบียบดังกล่าวจะส่งผลกระทบในทางลบต่อการผลิตหรือรายได้ของบริษัทฯ
หรือไม่

1.7 ความเสี่ยงเกี่ยวกับความผันผวนของอัตราแลกเปลี่ยน

ในการทำธุรกรรมของบริษัทฯ จะใช้เงินสกุลเหรียญสหรัฐหรืออิงสกุลเหรียญสหรัฐ
สำหรับการขายต่างประเทศ บริษัทฯ จะได้รับชำระเป็นเงินสกุลเหรียญสหรัฐโดยตรง
กรณีขายในประเทศ บริษัทฯ ได้รับชำระเป็นเงินบาทโดยคำนวณจากอัตราแลกเปลี่ยน ณ เวลานั้น
การชำระค่าวัตถุดิบ บริษัทฯ จะชำระโดยใช้เงินสกุลเหรียญสหรัฐที่ได้จากการขายสินค้าส่งออก
และค่าวัตถุดิบบางส่วนบริษัทฯ จะซื้อเงินสกุลเหรียญสหรัฐเพื่อจ่ายชำระ

บริษัทฯ บริหารความเสี่ยงโดยใช้หลักธรรมชาติ (Natural Hedge) โดยบริษัทฯ
จะซื้อเงินสกุลต่างประเทศล่วงหน้าเพื่อชำระค่าวัตถุดิบในปริมาณและเวลาที่สอดคล้องกับปริมาณการขายสินค้าในประเทศ
โดยวิธีนี้การซื้อและการขายเงินตราสกุลต่างประเทศจะทำในปริมาณและเวลาเดียวกันหรือใกล้เคียงกัน
ฉะนั้นทั้งในกรณีที่ค่าเงินบาทแข็งขึ้นหรืออ่อนลง บริษัทฯ จะไม่ได้รับผลกระทบ
เนื่องจากรายได้และรายจ่ายถูกแปลงค่า ณ ระดับเดียวกัน

สำหรับในกรณีที่เงินบาทมีค่าอ่อนลง
อาจส่งผลให้ราคาเชื้อเพลิงหรือวัตถุดิบในการผลิตในรูปเงินบาทเพิ่มขึ้น
และส่งผลให้ความต้องการผลิตภัณฑ์ของบริษัทฯ มีปริมาณลดลง
โดยตลาดการส่งออกจะเป็นตัวช่วยในการสร้างสมดุลปริมาณการผลิตให้เกิดประโยชน์สูงสุดในกรณีดังกล่าว
อย่างไรก็ตามกำไรก็อาจจะลดลง ทั้งนี้การที่บริษัทฯ อยู่ในภาคอุตสาหกรรมที่ต้องใช้เงินทุนสูง
การเปลี่ยนแปลงตามวงจรธุรกิจจึงถือเป็นเรื่องปกติ อย่างไรก็ดีจากการที่บริษัทฯ
เป็นผู้ผลิตที่ครบวงจรก็สามารถช่วยลดความผันผวนของส่วนต่างผลกำไรได้ในระดับหนึ่ง